Diari Oficial de la Generalitat Valenciana


Sumari del DOGV 2262, del 09-05-1994 (1994/831341)

RESOLUCIÓ de 29 d'abril de 1994, de la Direcció General de Relacions amb les Corts i del Secretariat del Govern, per la qual es disposa la publicació de l'acord marc de cooperació entre la Generalitat Valenciana i l'ens públic RTVE.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2262

Data del DOGV
:   09-05-1994

Secció del DOGV
:   ALTRES DISPOSICIONS

Número del document
:   1994/831341


Data del document
:   29-04-1994

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 d'abril de 1994, de la Direcció General de Relacions amb les Corts i del Secretariat del Govern, per la qual es disposa la publicació de l'acord marc de cooperació entre la Generalitat Valenciana i l'ens públic RTVE. [94/2898]  
Subscrit, després de la tramitació reglamentària, entre la Generalitat Valenciana i l'ens públic RTVE, el dia 13 de gener de 1994, un acord marc de cooperació, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0129/94, i que figura com a annex d'aquesta resolució.  
València, 29 d'abril de 1994.- El director general de Relacions amb les Corts i del Secretariat del Govern.  
Acord marc de cooperació entre la Generalitat Valenciana i l'ens públic Radiotelevisió Espanyola  
València, 13 de gener de 1994,  
Reunits  
D'una banda, el president de la Generalitat Valenciana, Sr. Joan Lerma i Blasco.  
I d'altra banda, el director general de l'ens públic Radiotelevisió Espanyola, Sr. Jordi Garcia i Candau.  
Intervenen  
En nom, en la representació i amb les facultats que els seus respectius càrrecs els confereixen, i les parts es reconeixen recíprocament capacitat i legitimació per a atorgar i signar aquest conveni, bastant en dret per a formalitzar-lo amb l'objecte que tot seguit es ressenya, i al respecte fan les següents:  
Manifestacions  
I  
L'entrada en funcionament de l'Hispasat, primer sistema espanyol de comunicacions per satèl·lit, constitueix una oportunitat irrepetible per a la comunitat hispana d'ambdós costats de l'Atlàntic.  
II  
L'anomenada Missió Amèrica d'aquest satèl·lit consta de dos canals, amb una cobertura continental que abasta des de Nova York (EE.UU) fins a Tierra de Fuego (Xile), cosa que constitueix la millor cobertura possible per a un satèl·lit en castellà.  
III  
Ambdós canals han estat adjudicats pel govern espanyol per a la seua gestió directa a Radiotelevisió Espanyola.  
IV  
Radiotelevisió Espanyola dissenya en l'actualitat un nou canal, denominat Hispavisión per a ajudar a fer realitat la necessitat d'estretir vincles culturals, humans i econòmics amb Hispanoamèrica.  
V  
Hispavisión es configurarà com una cadena generalista per la necessitat d'accedir i complaure públics que, encara que comparteixen una mateixa llengua i un món cultural comú, mantenen una acusada heterogeneïtat, posseeixen nombrosos trets específics, gustos diversos, horaris distints, etc.  
VI  
RTVE es proposa arribar a acords amb teledifusors i distribuïdors per cable llatinoamericans per a l'explotació comercial, la gestió de subscripció i aportació de programes, aconseguint així un autèntic canal iberoamericà amb presència dels dos costats. Cal, per tant, reforçar el caràcter integrador del projecte, en sintonia amb la Declaració de la Cimera de Caps d'Estat i de Govern celebrada a Guadalajara en 1991, on s'acordà entre altres coses: {REF Impulsar l'aprofitament dels sistemes de comunicació per satèl·lit amb cobertura sobre la regió, amb la finalitat de contribuir a la integració i globalització dels vincles entre els països d'Iberoamèrica}.  
VII  
La Generalitat Valenciana vol coadjuvar a fer realitat aquest projecte, que servirà alhora com a promoció extraordinària de la comunitat, no sols a Espanya sinó també en tot el continent americà.  
VIII  
RTVE ofereix la seua experiència, organització, capacitat i mitjans per a la consecució de les finalitats buscades.  
Per això, les parts han decidit subscriure aquest conveni de cooperació que faça possible el desenvolupament de les futures actuacions conjuntes, sota les següents  
Estipulacions  
I  
La Generalitat Valenciana es compromet a les aportacions següents:  
A) Cessió per 10 anys, renovables, d'un edifici singular, situat al Parc Tecnològic de València. En aquest edifici s'ubicarà la seu d'Hispavisión, així com altres instal·lacions de RTVE que ajudaran a l'optimització dels recursos tècnics i humans. Les necessitats de superfície es calculen en un mínim de 2.000 m2.  
B) Inversió per a l'adquisició i instal·lació de l'equipament tècnic de l'edifici, per un import de 849.598.517 PTA (set-cents vint-i-cinc milions de pessetes), durant l'any 1994.  
C) Finançar les obres per al condicionament de l'edifici existent i el bon funcionament del centre: estudis, controls, cabines d'edició, etc., amb un pressupost de 665.525.006 PTA (cent quaranta-cinc milions de pessetes) durant l'any 1994.  
II  
RTVE es compromet a les aportacions següents:  
A) Equipament tècnic complementari del recollit en l'apartat B de les aportacions de la Generalitat, per un valor de 505.370.784 PTA (dos-cents milions de pessetes).  
B) Personal tècnic, artístic i d'operació, per un valor aproximat de 984.465.302 PTA (sis-cents milions de pessetes) anuals.  
C) Pagament dels segments espacial i terreny associats al satèl·lit Hispasat, amb un cost estimat de 264.329.321 PTA (cinc-cents vuitant milions de pessetes) anuals.  
D) Pagament del lloguer de les vies i circuits de contribució nacionals i internacionals de cost variable.  
E) Les despeses d'explotació del canal no recollides en els apartats anteriors, tals com drets d'emissió i despeses de producció, estimades en uns 4.812.162.940 PTA (dos mil milions de pessetes) anuals.  
F) Facilitar la presència promocional de la Comunitat Valenciana en els avanços i ajustaments que el canal realitze diàriament.  
Facilitar, alhora, espais en el canal per a les campanyes institucionals i de promoció de la comunitat dirigides al continent americà.  
G) Alhora, RTVE es compromet a no canviar la ubicació del canal Hispavisión durant el període de vigència d'aquest acord-marc.  
III  
Ambdues parts podran procedir a la rescissió de l'acord en el cas que, durant el primer any de vigència d'aquest, no s'executen les prestacions a què queden obligades.  
Alhora, seran causa de resolució de l'acord les demores reiterades i injustificades en el compliment dels terminis parcials compresos en el conveni, sense perjudici de les indemnitzacions que s'hi escaiguen.  
IV  
Aquest acord tindrà una vigència de 10 anys, i podrà ser objecte de pròrroga per acord exprés de les parts.  
V  
La comissió mixta que preveu l'estipulació III del Conveni de Cooperació vetlarà pel compliment i la bona finalitat d'allò estipulat.  
VI  
Qualsevol conflicte, controvèrsia o reclamació que sorgesca d'aquest contracte, de la seua interpretació, execució, incompliment, resolució o nul·litat es resoldran mitjançant arbitratge d'un sol àrbitre, que serà designat per acord entre les parts. En cas de falta d'acord, en el termini de 21 dies naturals, comptador des que una requeresca a tal efecte l'altra, l'àrbitre serà designat per l'Associació Espanyola d'Arbitratge, d'acord amb els estatuts de la institució esmentada. El procediment arbitral s'ajustarà al Reglament de l'Associació Espanyola d'Arbitratge, al qual les parts se sotmeten, i es comprometen des d'ara al compliment de les resolucions i laude dictats per l'àrbitre.  
Així ho atorguen i convenen els compareixents, i signen aquest document per duplicat i a un sol efecte, a la ciutat i en la data anteriorment indicades.  
El president de la Generalitat Valenciana  
El director general de Radiotelevisió Espanyola